A jerin uns 5 mil lis personis che ai 17 di Avrîl, cundut des limitazions metudis in at de polizie, a àn partecipât a Donibane Lohizune / San Jean de Luz ae manifestazion par domandâ la veretât su la muart dal militant basc Jon Anza. Il cuarp dal om al jere stât cjatât un mês prime inte cjamare mortuarie dal ospedâl di Tolose, daspò undis mês che no si saveve plui nuie di lui. Daûr de version uficiâl, l’om al sarès stât cjatât cence sintiments intun parc de citât ocitane e, menât in ospedâl, al sarès muart cualchi zornade plui tart pes consecuencis di un infart e cence tornâ mai a cjapâ cussience. Dut câs, la version uficiâl e mostre cetantis busis e diviers elements pôc clârs o contraditoris. Pe famee e pe çampe indipendentiste basche a restin fuarts i suspiets che Jon Anza al sedi stât rapît e torturât a muart des fuarcis di polizie spagnolis. Ae manifestazion dai 17 di Avrîl a àn aderît ducj i partîts de aree indipendentiste basche (AB, Aralar, Batasuna e EA), une otantine di conseîrs comunâi dal Paîs Basc setentrionâl, il sindacât nazionalitari LAB e diviersis associazions baschis. Ducj a domandin al guvier francês e a chel spagnûl di sclarî i ponts scûrs di cheste vicende. La vilie de manifestazion un grup di zovins bascs al à metût in at une azion spetacolâr picjant sul Arc di Trionf, a Parîs, un strisson gjigant cu la fotografie dal militant basc e la scrite “PSOE – UMP: ce i vêso fat a Jon Anza?”
Font: Gara, 17/04/10
fur_Latn oci_Latn